Ďumbierske sedlo s chatou M. R. Štefánika. Vpravo úbočie Ďumbiera a Štiavnice, v pozadí Chopok a Dereše.
**Chata generála Milana Rastislava Štefánika** (hovorovo aj **Chata pod Ďumbierom**, **Štefánikova chata**, alebo **Štefánička**, počas socializmu prechodne **Chata hrdinov SNP**) (1 740 m n. m.) je vysokohorská chata s celoročnou prevádzkou, nachádzajúca sa v sedle pod vrchom Ďumbier na hlavnom hrebeni Nízkych Tatier.

Vybudovaná v rokoch 1924 – 1928 je najdlhšie prevádzkovanou vysokohorskou chatou v Nízkych Tatrách. Slúži ako cieľ vysokohorských túr, východisko pre výstupy na najvyššie vrchy pohoria (Ďumbier, Chopok, Dereše), poskytuje útočisko – stravu a nocľah pri prechode hrebeňa Nízkych Tatier. Obľúbená je aj medzi skialpinistami, pre ktorých sú v okolí ideálne podmienky. V blízkosti chaty sa nachádza Jaskyňa mŕtvych netopierov – jediná vysokohorská jaskyňa na Slovensku, sprístupnená verejnosti.

Chata ponúka ubytovanie v šiestich osemposteľových izbách, jedáleň s varenou stravou, v letnej sezóne aj bufet na terase. Všetok tovar a materiál na prevádzku chaty vynášajú horskí nosiči cez Trangošskú dolinu (ročne približne 40 ton).

Dejiny
------

Priamo na vrchole Ďumbiera stála od roku 1902 malá kamenná útulňa, nazývaná *Karlova ochranná chata*. ktorú vybudovala organizácia Uhorského karpatského spolku (Magyarországi Kárpát Egyesület – MKE) Zvolenskej župy. Po zániku útulne rozhodlo ústredie Klubu československých turistov (KČST) v Prahe na podnet miestneho odboru KČST Ďumbier v Podbrezovej, založeného v roku 1922, o výstavbe novej turistickej chaty v Ďumbierskom sedle. 

Základný kameň bol položený 20. júla 1924. Stavbu začala realizovať moravská stavebná spoločnosť Josefa Jiráska z Uherského Brodu, ale ešte v roku 1924 tu svoje pôsobenie ukončila, pravdepodobne aj pre náročné vysokohorské podmienky. V stavbe potom pokračovala firma staviteľa Jozefa Šašinku z Popradu, ktorá už mala skúsenosti so stavbami v prostredí Vysokých Tatier. Stavba trvala štyri roky a celkové náklady dosiahli 562 911 Kč. Chata bola slávnostne otvorená 9. septembra 1928. Prvým chatárom sa stal Róbert Petrla, ktorý bol palierom na stavbe chaty (stavbyvedúcim). Personál chaty spolu s ním tvorili aj jeho manželka Ružena Petrlová a ďalší spolupracovníci zo stavby a Róbert Petrla potom na chate pôsobil až do roku 1943.

V roku 1938 prevzal majetok KČST novo zriadený Klub slovenských turistov a lyžiarov (KSTL), ktorý sa stal novým vlastníkom chaty. V priebehu vojny bolo postupne úplne zničených 56 turistických chát vo vlastníctve KSTL. Chate M. R. Štefánika sa prekvapivo podarilo vyhnúť tomuto osudu, a to napriek tomu, že v Nízkych Tatrách pôsobili viaceré partizánske skupiny a priamo na chate sa aj ukrývali. 30. októbra 1944 však bola chata poškodená, keď jedáleň zasiahol nemecký delostrelecký granát. V čase výbuchu granátu sa v zasiahnutej časti nikto nezdržoval, takže nedošlo k stratám na životoch ani k zraneniam. Po bojoch v SNP bola potom chata opustená až do roku 1945.

Po vojne bola chata opravená a v 50. rokoch dostala, na počesť povstaleckých bojovníkov, ideologicky prijateľný názov *Chata hrdinov SNP*, ktorý niesla až do začiatku 90. rokov. 21. júla 1990 bola na priečelí chaty odhalená busta M. R. Štefánika a chata sa oficiálne vrátila k pôvodnému názvu.

Súčasnosť
---------

V súčasnosti je chata majetkom Klubu slovenských turistov. Chatárom je od roku 1991 Ing. Igor Fabricius, ktorý má chatu v dlhodobom ekonomickom prenájme.

Poloha a prístup
----------------

Chata sa nachádza v Ďumbierskom sedle na významnej križovatke vysokohorských turistických trás. Dostupná je pešo:

* červeno značenou hrebeňovkou Nízkych Tatier (turistická magistrála Cesta hrdinov SNP) z východu od sedla Čertovica, resp. zo západu od Chopku
* zeleno značenou trasou z horského strediska Trangoška (1 100 m n. m. prístup: bus, auto z Brezna, Podbrezovej) cez Trangošskú dolinu
* žlto značenou trasou z Mýta pod Ďumbierom cez Mlynnú dolinu
* žlto značenou trasou z Vyšnej Boce cez Starobociansku dolinu a Bocianske sedlo
* modro značeným traverzom od chaty Kosodrevina (horná stanica lanovky zo Srdiečka, Chopok Juh)
* modro značenou trasou z Liptovského Jána pozdĺž potoka Štiavnica cez Jánsku dolinu a dolinu Štiavnica

Referencie
----------

1. 1 2   *Chata M. R. Štefánika, oficiálna stránka* [online]. [Cit. 2009-06-10]. Dostupné online.
2. ↑  TRSTENSKÝ, Tomáš. *Štefánikova chata pod Ďumbierom* [online]. hiking.sk, 2006-03-29, [cit. 2009-06-10]. Dostupné online.
3. ↑  Ing. Ján Greschner. *Začiatky telovýchovy a športu v Podbrezovej* [online]. [Cit. 2010-03-18]. Dostupné online.
4. ↑   *Klub československých turistov* [online]. [Cit. 2010-03-18]. Dostupné online.
5. ↑   *Klub slovenských turistov a lyžiarov* [online]. [Cit. 2010-03-18]. Dostupné online.
6. ↑   *Noviny z Jána 2/2008* [online]. [Cit. 2010-03-18]. S. 9-10. Dostupné online.

Pozri aj
--------

* Zoznam horských chát na Slovensku

Iné projekty
------------

Commons
* Spolupracuj na Commons Commons ponúka multimediálne súbory na tému **Chata generála Milana Rastislava Štefánika**

Externé odkazy
--------------

* Oficiálna stránka chaty – chatamrs.sk
* Článok o chate, histórii a okolí; diskusia – hiking.sk
* Informácie, mapy, fotogaléria – nizketatry.com
* Podrobnosti z výstavby a histórie chaty – Noviny z Jána 2/2008 (PDF)

| * z
* d
* u
Nízke Tatry |
| --- |
| Podcelky (časti) | 
* Ďumbierske Tatry
	+ Demänovské vrchy
	+ Ďumbier
	+ Lúžňanská kotlina
	+ Prašivá
	+ Salatíny
* Kráľovohoľské Tatry
	+ Kráľova hoľa
	+ Predná hoľa
	+ Priehyba
	+ Teplická kotlina

 |
| Veľkoplošné chránené územie | 
* Národný park Nízke Tatry

 |
| Národné prírodné rezervácie | 
* Demänovská dolina
* Ďumbier
* Jánska dolina
* Ohnište
* Pod Latiborskou hoľou
* Salatín
* Skalka

 |
| Prírodné rezervácie | 
* Martalúzka

 |
| Národné prírodné pamiatky | 
* Brankovský vodopád
* Bystrianska jaskyňa
* Demänovské jaskyne
* Jaskyňa mŕtvych netopierov
* Jaskyňa zlomísk
* Stanišovská jaskyňa
* Starý hrad
* Veľká ľadová priepasť
* Vrbické pleso
* Štefanová
* Záskočská jaskyňa

 |
| Prírodné pamiatky | 
* Meandre Lúžňanky
* Žiar

 |
| Kultúrne a historické pamiatky | 
* Chata generála Milana Rastislava Štefánika

 |
| Vybrané vrcholyZoznam vrcholov | 
* Ďumbier (2 043)
* Štiavnica (2 025)
* Chopok (2 023)
* Dereše (2 003)
* Skalka (1 980)
* Chabenec (1 955)
* Kráľova hoľa (1 946)
* Kotliská (1 940)
* Krúpova hoľa (1 927)
* Zákľuky (1 914)
* Poľana (1 889)
* Orlová (1 840)
* Bôr (1 887)
* Konské (1 882)
* Stredná hoľa (1 875)
* Baňa (1 859)
* Žiarska hoľa (1 840)
* Besná (1 807)
* Bartková (1 790)
* Veľký Gápeľ (1 776)
* Krakova hoľa (1 751)
* Veľká Chochuľa (1 753)
* Ďurková (1 750)
* Ludárova hoľa (1 731)
* Veľký bok (1 727)
* Veľká Vápenica (1 691)
* Latiborská hoľa (1 643)
* Andrejcová (1 520)
* Chabenec (1 515)
* Ostré (1 066)

 |